送强幼安
作者：周紫芝
朝代：宋

paragraphs: 慈固必能勇，剛亦能近仁。
內荏色徒厲，定知非仁人。
强公本仁者，笑語生陽春。
散爲三年澤，不及千里民。
庬恩出豈弟，雅量含清醇。
應容盗取氈，肯叱吏吐茵。
誰知乃中剛，臨難氣益振。
前年攝虎符，折衝如有神。
鄰封墮賊手，齒寒已亡唇。
孤城危纍卵，夜臥寄積薪。
清詩見横槊，高會開重闉。
羣奔竄狐鼠，萬刃抗一身。
豈但虎渡河，遂使盗入秦。
至今忠義士，不數遠與巡。
嗟我挾策子，繆作升堂賓。
忠風激中腸，别語聊重陳。
公議誰能掩，偉績終難湮。
陰功及黎庶，天語形絲綸。
富貴當自兹，照眼功名新。